SL Uradni list Evropske unije C 125/8

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2014/C 125/05

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek za spremembo (1).

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„LIVAROT“

Št. ES: FR-PDO-0217-01089 – 03.09.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša::

— ☐ ime proizvoda — ☒ opis proizvoda — ☒ geografsko območje — ☒ dokazilo o poreklu — ☒ metoda pridobivanja — ☐ povezanost — ☒ označevanje — ☒ nacionalne zahteve — ☐ drugo (navedite)

2. Vrsta spremembe:

— ☐ sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena — ☐ sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št 510/2006) — ☐ začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št 510/2006)

3. Spremembe::

Namen teh sprememb je okrepiti značilnosti in kakovost proizvoda v povezavi z geografskim poreklom in zaščititi sloves ZOP „Livarot“.

— Točka 2 specifikacije: opis proizvoda

V opisu proizvoda so navedeni nekateri podrobni tehnični podatki, ki označujejo sir „Livarot“:

— vsebnost suhe snovi v siru je med 44 in 52 %,

— referenčne oblike sira Livarot so se spremenile: sira 1/4-„Livarot“ ni več, dodan pa je bil sir veliki „Livarot“,

— oblike predstavitve sira so odslej: veliki „Livarot“ s premerom med 190 in 210 mm in neto težo, navedeno na embalaži, med 1 200 in 1 500 g, sir 4/4, tako imenovani „Livarot“, s premerom med 120 mm in 128 mm in neto težo, navedeno na embalaži, med 450 in 500 g, 3/4„Livarot“ s premerom med 107 in 115 mm in neto težo, navedeno na embalaži, med 330 in 350 g, mali „Livarot“ s premerom med 80 in 94 mm in neto težo, navedeno na embalaži, med 200 in 270 g.

Navedeno je, da oznake velikosti sirov označujejo prodajne velikosti.

Doda se opis organoleptičnih lastnosti sira „Livarot“.

— Točka 3 specifikacije: geografsko območje

Spremenjeno geografsko območje sira „Livarot“ obsega 173 novih občin in 1 občino manj glede na začetno območje, ki je obsegalo 118 občin. Namen razširitve je zlasti vključitev severnega dela pokrajine Pays d'Auge, da se geografsko območje ZOP prekriva s to naravno pokrajino.

Severni del pokrajine Pays d'Auge ima enake okoljske razmere kot jug: enake geološke značilnosti (ilovnate formacije), enake pedološke značilnosti (velik delež ilovice v tleh), podobne pokrajine, v katerih prevladujejo močvirnata območja ali griči na planotah, ter splošno razprostranjenost gostega in razvejanega omrežja vodnih poti. Te značilnosti so namreč odločilne za proizvodnjo krme, ki je glavni dejavnik povezanosti sira „Livarot“ z območjem proizvodnje.

Poleg teh nespremenljivih značilnosti (geoloških, pedoloških, pokrajinskih in hidrografskih) so na jugu in severu pokrajine Pays d'Auge podobne navade glede prekrivanja tal s travo (s travo stalno porasla površina/uporabna kmetijska površina > 50 %), zootehničnih postopkov (vzreja normandijske pasme) ali obstoječih območij zbiranja mleka.

Ta razširitev je poleg tega povezana s ponovnim pregledom specifikacije, ki krepi povezanost z območjem, saj za prirejo mleka določa uporabo normandijske pasme in krme, pri kateri prevladuje paša. Značilnost položaja celotne pokrajine Pays d'Auge so namreč številne travne površine in velik delež krav molznic normandijske pasme.

Kar zadeva sirarsko znanje in spretnosti, se sir „Livarot“ proizvaja s tehnikami predelave mehkega testa v sir, ki so močno razširjene na celotnem območju pokrajine Pays d'Auge.

Mikroflora, navedena v specifikaciji, na podlagi katere je bil registriran ZOP, v celoti izvira iz pokrajine Pays d'Auge, to je z geografskega območja sira „Livarot“, kot je opisano v tem zahtevku za spremembo. Poleg tega pri pokušnjah proizvodov, pridobljenih v razmerah, ki so predmet zahtevka za spremembo, ni bila ugotovljena nikakršna razlika, ki bi jo bilo mogoče pripisati izvoru proizvodov iz različnih predelov geografskega območja.

Ta naravna pokrajina torej povsem ustreza novim proizvodnim razmeram v specifikaciji.

— Točka 4 specifikacije proizvoda: dokazilo o poreklu

— Vsak gospodarski subjekt mora pred kakršno koli proizvodno dejavnostjo predložiti identifikacijsko izjavo. Ta vključuje izjavo o zavezi, v kateri so opisana podrobna pravila, na podlagi katerih se lahko proizvajalci mleka, pri katerih niso vse krave v čredi normandijske pasme, uskladijo s predpisi do leta 2017.

Poleg obveznega vodenja evidence zalog so zahtevane še podrobne navedbe:

— rejcev za nadzor nad pašnimi razmerami in razmerami krmljenja, priloženimi k specifikaciji,

— sirarn za nadzor nad razmerami zbiranja mleka in proizvodnimi razmerami, navedenimi v specifikaciji,

— kmetijskih proizvajalcev za nadzor nad dnevno proizvedenimi količinami in oblikami sira.

— Poleg tega se predloži način organizacije organoleptičnih preskusov.

— Točka 5 specifikacije: metoda pridobivanja

V specifikaciji so navedene številne točke za boljši opis tradicionalnih razmer prireje mleka in predelave v sir, ki prispevajo k slovesu sira „Livarot“.

Pogoji za prirejo mleka:

Sir „Livarot“ se od 1. maja 2017 proizvaja iz mleka, prirejenega na kmetijskih gospodarstvih, na katerih je mlečna čreda sestavljena izključno iz krav normandijske pasme. Odlog za začetek izvajanja te določbe je povezan z zgodovino sira „Livarot“. Ko je bila priznana označba porekla sira „Livarot“ (1975), je skupina vlagateljica menila, da v nacionalni zakonodaji ni treba navesti, da se uporablja normandijska pasma, saj so jo uporabljali vsi rejci in ni bilo verjetno, da bi jo nadomestile druge pasme. Sčasoma se je začela uporabljati in širiti holštajn frizijska pasma, čeprav se je skupina vlagateljica vse bolj zavedala pomembnosti normandijske pasme za prepoznavnost in podobo sira „Livarot“. Skupina vlagateljica je, da bi ustavila ta odklon, znova vzpostavila razmere, kakršne so vladale tedaj, ko je začel proizvod pridobivati sloves, in okrepila povezanost proizvoda z ozemljem, želela s predpisi urediti metodo prireje mleka, tako da je za proizvodnjo sira „Livarot“ določila uporabo krav normandijske pasme. Vendar je za izvajanje tega pozitivnega ukrepa potreben čas za prilagoditev rejcev, ki so od priznanja navedene označbe leta 1975 spremenili pasmo. Zato mora biti do 30. aprila 2017 mleko, ki se mesečno uporablja za proizvodnjo sira „Livarot“, pridobljeno iz najmanj 80 % krav normandijske pasme.

Čreda se mora pasti najmanj 6 mesecev letno, pri čemer mora imeti vsaka krava na voljo najmanj 0,33 ha travne in od tega 0,25 ha pašne površine, to je površine v bližini prostora za molžo.

Te zahteve glede površine zagotavljajo velik delež trave v obroku krav molznic, kar krepi pašno tradicijo pokrajine Pays d'Auge ter zaradi posebne krme z geografskega območja zagotavlja tesno povezanost med ozemljem in proizvodom.

Za zagotovitev povezanosti z geografskim območjem najmanj 80 % suhe snovi v osnovnem obroku črede (krma) izvira z zemljišč kmetijskih gospodarstev na geografskem območju. Delež dopolnilne krme je urejen s predpisi o količini in kakovosti (1 800 kg na kravo in na koledarsko leto). Seznam dovoljene dopolnilne krme je naveden v specifikaciji.

Določeni so roki za uporabo mleka (največ od štirih zadnjih molž in skladiščenje največ 48 ur).

Navedene so tehnične razmere standardizacije maščobe, zorenja in toplotne obdelave mleka. Zgoščevanje mleka z delnim odstranjevanjem vode pred koagulacijo je prepovedano. Določen je seznam sestavin ali pomožnih sestavin ali dodatkov, dovoljenih v mleku.

Pogoji za proizvodnjo sira:

Navedeno je, da je sir „Livarot“ proizveden iz zorenega mleka, usirjenega v kadi z največjo prostornino 320 litrov (od 1. maja 2014).

Mleko za proizvodnjo sira Livarot se tradicionalno usiri v kadi s prostornino za približno 300 litrov mleka za usirjenje. Ker se ponekod hkrati uporabljajo tudi večje kadi, je skupina vlagateljica uvedla določbo, ki omejuje njihovo prostornino.

Cilj določitve največje prostornine v kadeh je zagotoviti, da se sirnina oblikuje hkrati. Zato imajo vsi siri iz kadi enake značilnosti, povezane s kislostjo in odcejanjem, za razliko od sirov, proizvedenih v večjih kotlih, pri katerih je nujno potreben daljši čas mešanja in oblikovanja (več deset minut v velikih večtisočlitrskih kotlih za razliko od nekaj sekund v kadi). V teh primerih imajo siri na začetku in koncu oblikovanja nujno različne značilnosti, saj se sirnina še naprej spreminja, ker se meša v kotlu in se med oblikovanjem sirov kisa še naprej. Na koncu oblikovanja imajo siri iz bolj odcejene sirnine bolj suho testo manj polnega okusa.

Opisane so časovne in tehnične razmere rezanja, mešanja, oblikovanja, odcejanja in soljenja sirnine. Določena je prepoved shranjevanja mlečnih surovin, proizvodov v postopku proizvodnje, sirnine ali svežega sira pri temperaturi pod 0 °C.

Skupina vlagateljica je za utrditev položaja sira „Livarot“ med potrošniki kot proizvoda, ki izvira iz navedenega območja in se pridobiva na tradicionalen način, želela prepovedati uporabo hidroklorida in lizocima. Slednji se uporablja kot dodatek pri hidrolizi nekaterih vezi v zunanjih membranah bakterij, zlasti mlečnokislinskih klic, ki veljajo za posebno nezaželene v sirarstvu, ker povzročajo zlasti napihovanje sirov. Vendar ga želi eden od proizvajalcev še naprej uporabljati do leta 2015, da bi proizvajalcem mleka, ki imajo morebitne težave z navzočnostjo mlečnokislinskih klic v svojem mleku, dal čas, da dokončno izboljšajo postopke pri siliranju. Navzočnost mlečnokislinskih klic v mleku je namreč mogoče povezati z navzočnostjo teh klic v silaži, ki se uporablja za krmljenje krav molznic.

Zorenje in obvezovanje sira:

Opisani so postopki zorenja, spiranja in obvezovanja sirov, ki so tesno medsebojno povezani.

Zorenje poteka v zorilnici pri temperaturi med 10 in 14 °C, po potrebi pa se sir zori še dodatno pri temperaturi med 6 in 9 °C.

Navedene so tehnične razmere in prepovedi v zvezi s postopki zorenja sira „Livarot“: siri se med zorenjem v zorilnici najmanj trikrat sperejo, po potrebi se lahko še skrtačijo. V čistilno raztopino je dovoljeno dodajati fermente ali „anato“. Čistilna raztopina je sestavljena iz slane vode, v katero se po potrebi dodajo fermenti in/ali anato z manj kot 2-odstotno koncentracijo.

Najkrajše trajanje zorenja sirov „Livarot“ in velikih sirov „Livarot“ se je podaljšalo z 21 na 35 dni, da bi se upoštevali postopki zorilcev, ki so to trajanje postopoma povečali do 35 dni, ne da bi se to zahtevalo s specifikacijo, da bi se trajanje zorenja prilagodilo velikosti sira. Da bi se ta postopek, ki pozitivno vpliva na okus sirov, ustalil, je želela skupina vlagateljica za sire „Livarot“ in velike sire „Livarot“ navedeno najkrajše trajanje zorenja vključiti v specifikacijo.

Obveznost obvezovanja sirov „Livarot“ vseh velikosti s trakovi je vključena v poglavje „Opis proizvoda“ in ponovno navedena v poglavju „Dejavniki, ki utemeljujejo povezanost z geografskim območjem“. Obvezovanje, ki sega v začetke proizvodnje sira Livarot v 19. stoletju, je bilo že navedeno v specifikaciji, na podlagi katere je bil registriran ZOP, vendar ni bilo zavezujoče. Toda obvezovanje je zelo pomembno za vizualno podobo sira „Livarot“, ki se ga je zaradi tega postopka oprijel vzdevek „colonel“ (polkovnik), saj trakovi, s katerimi je obvezan, spominjajo na našive pri francoski vojaški uniformi, ki ustreza navedenemu činu. Da bi se ohranil ta dejavnik identitete sira, je skupina vlagateljica želela v specifikaciji določiti obveznost, da se obvezujejo vse velikosti sira „Livarot“.

Značilnosti materiala, iz katerega so narejeni trakovi, niso več navedene, da bi gospodarski subjekti imeli možnost po potrebi uporabiti nove materiale; izjema je sir „Livarot“ velikosti 4/4, pri katerem morajo biti trakovi od 1. maja 2017 obvezno rastlinskega izvora. Po eni strani namreč značilnosti materiala, ki se uporabi za obvezovanje, le malo spremenijo vizualno podobo sira, po drugi strani pa je ta običaj trenutno pri nekaterih gospodarskih subjektih še najbolj uveljavljen pri velikosti 4/4, ki je najznačilnejša za celotno proizvodnjo sirov „Livarot“. Za začetek izvajanja te določbe je potreben rok, da bi lahko vsi gospodarski subjekti vzpostavili mehanizem za izvajanje obvezovanja s trakovi rastlinskega izvora (zlasti glede oskrbe).

— Točka 8 specifikacije: posebna pravila za označevanje

Opredeljene so navedbe, ki morajo biti obvezno na označbi. Črta se obvezna uporaba logotipa INAO. Doda se obvezna uporaba znaka ZOP Evropske unije.

— Točka 9 specifikacije: nacionalne zahteve

Dodana preglednica z glavnimi postavkami, ki jih je treba nadzirati, in črtanje sklica na tehnični predpis o uporabi.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„LIVAROT“

Št. ES: FR-PDO-0217-01089 – 03.09.2012

ZGO ( ) ZOP ( X )

1. Ime

„Livarot“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Livarot“ je sir cilindrične oblike, proizveden izključno iz usirjenega kravjega mleka, z mehkim testom, rahlo slan, s sprano skorjo rdečkaste barve, zoren in obvezan s 3 do 5 ozkimi trakovi. Od 1. maja 2017 se siri z referenčno velikostjo 4/4, tako imenovani „Livarot“, sistematično obvezujejo z rastlinskimi trakovi.

Sir „Livarot“ po dokončanem sušenju vsebuje najmanj 40 gramov maščobe na 100 gramov sira, vsebnost suhe snovi pa je med 44 in 52 %.

Sir „Livarot“ se lahko pakira in prodaja kot mali, 3/4, 4/4 ali veliki. Veliki „Livarot“ ima premer med 190 in 210 mm in neto težo, navedeno na embalaži, med 1 200 in 1 500 g, sir 4/4, tako imenovani „Livarot“, ima premer med 120 mm in 128 mm in neto težo, navedeno na embalaži, med 450 in 500 g, 3/4 „Livarot“ ima premer med 107 in 115 mm in neto težo, navedeno na embalaži, med 330 in 350 g, mali „Livarot“ pa ima premer med 80 in 94 mm in neto težo, navedeno na embalaži, med 200 in 270 g.

Zorenje traja skupaj od dneva usirjenja najmanj 21 dni pri velikostih 3/4 „Livarot“ in mali „Livarot“ ter najmanj 35 dni pri velikostih „Livarot“ in veliki „Livarot“.

Sprana in rahlo lepljiva skorja je svetlo rumene do rdečkaste barve. Prožno in temno rumeno testo ima nekaj majhnih luknjic. „Livarot“ je sir, za katerega so značilne močne in obstojne arome. Rahlo slano testo je topljivo in ima izrazit okus, ki spominja na cvetni vonj po slami in senu ter vonj po živalih in dimljenju.

3.3 Surovine (samo za predelane proizvode)

Čreda na vsakem kmetijskem gospodarstvu je od 1. maja 2017 sestavljena izključno iz krav molznic normandijske pasme. Mleko, ki se mesečno uporablja za proizvodnjo sira „Livarot“, mora biti do 30. aprila 2017 pridobljeno iz najmanj 80 % krav normandijske pasme.

Poleg mlečnih surovin so edine dovoljene sestavine ali pomožne sestavine pri proizvodnji ali dodatki, dovoljeni v mleku in med proizvodnim postopkom, sirilo, neškodljive kulture bakterij, kvas, plesni, sol in kalcijev klorid.

Uporaba hidroklorida in lizocima je do 31. decembra 2014 dovoljena le med 15. oktobrom in 15. aprilom.

3.4 Krma (samo za proizvode živalskega izvora)

Da bi se zagotovila tesna povezanost med območjem in proizvodom s posebno krmo z geografskega območja, se krave molznice pasejo najmanj 6 mesecev na leto. Kmetijsko gospodarstvo ima najmanj 0,33 ha travne površine na kravo molznico, pri čemer je najmanj 0,25 ha pašne travne površine dostopne s prostorov za molžo.

80 % osnovnega obroka črede, sestavljenega iz krme, je pridelanega na zemljiščih kmetijskih gospodarstev na geografskem območju (izračunano v suhi snovi). Delež dopolnilne krme je omejen na 1 800 kg na kravo iz črede in na koledarsko leto.

3.5 Posebni proizvodni postopki, ki jih je treba izvajati na opredeljenem geografskem območju

Prireja mleka, proizvodnja, zorenje in obvezovanje sirov potekajo na geografskem območju, opredeljenem v točki 4.

3.6 Posebna pravila za rezanje, ribanje, pakiranje itd.

—

3.7 Posebna pravila za označevanje

Brez poseganja v navedbe iz zakonodaje ima vsak sir z ZOP „Livarot“, ki se trži, samostojno oznako z imenom označbe porekla, navedbo „Zaščitena označba porekla“ ali „ZOP“.

Uporaba znaka „ZOP“ Evropske unije je obvezna.

Oznake mali, 3/4 in veliki se lahko uporabljajo na označbi sirov v skladu s pogoji, opredeljenimi v točki 3.2 Opis proizvoda.

4. Kratka opredelitev geografskega območja

Geografsko območje obsega ozemlje kantonov in njihovih delov v naslednjih departmajih:

Departma Calvados (14)

Vsi kantoni občin Blangy le Château, Cambremer, Dozulé, Honfleur, Lisieux 1, Lisieux 2, Lisieux 3, Livarot, Orbec, Pont L’Evêque, Trouville, v kantonu Bourguebus: občina Airan, kanton Mézidon-Canon razen občin Bissières in Percy-en-Auge, v kantonu Morteaux-Coulibeuf: Barou en Auge, Les Moutiers en Auge in Norey en Auge, kanton St-Pierre sur Dives, razen občine St-Pierre sur Dives, v kantonu Troarn: občine Argences, Canteloup, Cléville, Janville, St Ouen du Mesnil Oger, St Pair, St Pierre du Jonquet in Troarn, v kantonu Cabourg: občine Amfreville, Bavent, Breville les Monts, Cabourg, Gonneville en Auge, Merville-Franceville, Petiville, Sallenelles in Varaville.

Departma Orne (61)

Ves kanton občine Vimoutiers, v kantonu Exmes: občine Ginai, Avernes sous Exmes, Courménil, Exmes, Omméel, Survie in St Pierre la Rivière, kanton Gacé, razen občine Trinité-des-Laitiers, v kantonu Le Merlerault: občine Champ Haut, Lignères, Menil Froger in Le Menil Vicomte, v kantonu Trun: občine Coudehard, Mont Ormel, Montreuil la Cambe, St Gervais des Sablons, Chambois, Ecorches in Neauphe sur Dives.

Departma Eure (27)

V kantonu Beuzeville: občine Fatouville Grestain, Fiquefleur Equainville, La Lande St-Léger, Manneville la Raoult in St Pierre du Val, v kantonu Thiberville: občine La Chapelle Hareng, Fontaine la Louvet, Piencourt, Les Places in St-Germain la Campagne.

5. Povezanost z geografskim območjem

5.1 Posebnosti geografskega območja

Naravna pokrajina Pays d’Auge je planota z zmerno nadmorsko višino (od 120 do 250 m) med Rokavskim prelivom na severu in hribovjem pokrajine Perche na jugu, prepredena s številnimi vodnimi tokovi, ki so izoblikovali površje, tvori pa jo več pokrajinskih enot: široke doline, planote in globoke vmesne majhne doline, in številne majhne doline s strmimi pobočji.

Značilnosti pokrajine so prevlada ilovnatih tal, izrazito oceansko podnebje s celoletnimi rednimi padavinami in majhne temperaturne razlike med letnimi časi.

Prvi zapisi o siru „Livarot“ segajo v 17. stoletje. V 2. polovici 19. stoletja je sir postal zelo priljubljen, ko se je z železniškim omrežjem razširil v mesta.

Na geografskem območju sta se hkrati razvili:

— posebna prireja mleka, za katero se uporablja močno prevladujoča in tradicionalna normandijska pasma in ki temelji na razmerah, pri kateri se uporablja krma, za katero sta značilna prevladujoč delež trave v obroku živali in njeno uživanje na paši v dolgih pašnih obdobjih,

— razgibana dejavnost priprave mehkega testa, pri kateri se uporabljajo posebno znanje in spretnosti. Mleko je sistematično posneto in zoreno. Sirnina se razreže na srednje velika zrna in nato premeša. Siri se med zorenjem v zorilnici redno spirajo, kar omogoča izoblikovanje oranžne skorje. Obvezovanje sira je neločljivo povezano s tradicionalno identiteto sira „Livarot“ med potrošniki in omogoča ohranitev oblike, pridobljene v oblikovalu. Pri postopku, ki se opravlja med zorenjem, se sir „Livarot“ 3- do 5-krat obveže z enim ali več trakovi.

5.2 Posebnosti proizvoda

Sir „Livarot“ ima sprano in rahlo lepljivo skorjo svetlo rumene do rdečkaste barve. Prožno in temno rumeno testo ima nekaj majhnih luknjic. „Livarot“ je sir, za katerega so značilne močne in obstojne arome. Rahlo slano testo je topljivo in ima izrazit okus, ki spominja na cvetni vonj po slami in senu ter vonj po živalih in dimljenju. Sir „Livarot“ je prepoznaven po 3- do 5-krat prevezanih trakovih, ki so neločljivo povezani z njegovo identiteto.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Sir „Livarot“ s pokrajino Pays d’Auge povezujejo številni človeški in naravni dejavniki. Pokrajina Pays d’Auge je zaradi podnebja, površja, omrežja vodnih poti in tal ugodna za gojenje trave. Rejci so v njej razvili sistem vzreje, s katerim se povečuje donosnost gojenja trave v dolgih pašnih obdobjih, ki jih omogočajo blage temperature in redne padavine. Poleg tega so izbrali normandijsko pasmo, ki je dobro prilagojena na travnate površine in pri kateri so fizikalno-kemijske značilnosti mleka, zlasti zaradi zmožnosti koagulacije, odlične za proizvodnjo sira.

Pays d’Auge je tudi pokrajina s sirarsko tradicijo, pri kateri so se znanje in veščine proizvodnje mehkega testa s sprano skorjo prenašali vse do danes. To znanje in spretnosti, zlasti v zvezi z zorenjem in spiranjem, ter obvezovanje sira „Livarot“ s trakovi prispevajo k posebnostim, ki dajejo siru „Livarot“ neposnemljiv okus.

Sklic na objavo specifikacije

(člen 5(7) Uredbe (ES) št. 510/2006 (4))

https://www.inao.gouv.fr/fichier/CDCLivarot.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.